CELEX: C2004/190/29
Language: el
Date: 2004-07-24 00:00:00
Title: Υπόθεση Τ-143/04: Προσφυγή της Antonietta Camurato Carfagno κατά της Επιτροπής των Ευρωπαϊκών Κοινοτήτων, η οποία ασκήθηκε στις 13 Απριλίου 2004

24.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 190/18
            
         Προσφυγή της Antonietta Camurato Carfagno κατά της Επιτροπής των Ευρωπαϊκών Κοινοτήτων, η οποία ασκήθηκε στις 13 Απριλίου 2004
   (Υπόθεση Τ-143/04)
   (2004/C 190/29)
   Γλώσσα διαδικασίας: η γαλλική
   Η Antonietta Camurato Carfagno, κάτοικος Braine-L'Alleud (Βέλγιο), εκπροσωπούμενη από τον Carlos Mourato, δικηγόρο, άσκησε στις 13 Απριλίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση του επιλαμβανομένου κατόπιν αμφισβητήσεως αξιολογητή επί της εκθέσεως εξελίξεως σταδιοδρομίας (ΕΕΣ) της προσφεύγουσας για το διάστημα από την 1η Ιουλίου 2001 έως τις 31 Δεκεμβρίου 2002,
            
         
               —
            
            
               να ακυρώσει τη ρητή απόφαση της ΑΔΑ, της 11ης Σεπτεμβρίου 2003, με την οποία απορρίφθηκε η ένσταση της προσφεύγουσας (R/353/03),
            
         
               —
            
            
               να αποφανθεί ότι η προσφεύγουσα διατηρεί το δικαίωμα να προβάλλει πρόσθετο λόγο, αντλούμενο από κατάχρηση εξουσίας εκ μέρους των αξιολογητών και της ΑΔΑ,
            
         
               —
            
            
               να καταδικάσει την καθής στα δικαστικά έξοδα της δίκης, καθώς και στα έξοδα που θα απαιτηθούν για τη διεξαγωγή της διαδικασίας, ιδίως των εξόδων αντικλήτου, μεταβάσεως και διαμονής, καθώς και των αμοιβών και των εξόδων των δικηγόρων.
            
         Λόγοι ακυρώσεως και κύρια επιχειρήματα:
   Η προσφεύγουσα βάλλει κατά της εκθέσεως εξελίξεως της σταδιοδρομίας της για το διάστημα από την 1η Ιουλίου 2001 έως τις 31 Δεκεμβρίου 2002.
   Προς στήριξη της προσφυγής της, η προσφεύγουσα υποστηρίζει ότι οι αξιολογήσεις που περιέχονται στην ΕΕΣ είναι καταφανώς εσφαλμένες, λαμβανομένων υπόψη των πράξεων και των γεγονότων που συνέβησαν πριν και μετά το διάστημα αναφοράς και των σχολίων του πρωτοβάθμιου και του δευτεροβάθμιου αξιολογητή, τα οποία αντιφάσκουν προς τον βαθμό που δόθηκε και στη σημασία του. Η προσφεύγουσα φρονεί, εξάλλου, ότι η ΕΕΣ αντιβαίνει στο άρθρο 43 του κανονισμού υπηρεσιακής καταστάσεως, καθόσον το νέο σύστημα αξιολογήσεως οδηγεί ενδεχομένως σε χαμηλή βαθμολόγηση των υπαλλήλων, όπως η προσφεύγουσα υποστηρίζει ότι συνέβη στην περίπτωσή της, λαμβανομένης υπόψη ιδίως της υποχρεώσεως τηρήσεως ενός μέσου όρου, κυμαινομένου περί το 14/20.
   Περαιτέρω, η προσφεύγουσα επικαλείται:
   
               —
            
            
               πρόδηλη πλάνη εκτιμήσεως,
            
         
               —
            
            
               παραβίαση της αρχής της ίσης μεταχειρίσεως,
            
         
               —
            
            
               παραβίαση της υποχρεώσεως αιτιολογήσεως.